Valgamaa Jahimeeste Ühistule

14.03.2023

**TAOTLUS**

***Meie, allakirjutanud, Hellenurme jahipiirkonda kasutavad Valgamaa JÜ liikmed, esitame taotluse Hellenurme jahipiirkonna siseste jahialade piiride muutmiseks vastavalt jahipiirkonna JAH1000061 kaardimaterjalile (LISA 2). Kinnitame, et muudatuse tegemiseks on jahipiirkonda kasutavate VJÜ liikmetest jahimeeste hulgas ülekaalukas toetus.***

**ASJAOLUD.**

Hellenurme jahipiirkonna (16283 ha) kasutusõiguse luba kuulub Valgamaa Jahimeeste Ühistule. Jahipiirkonna kasutusõigust on seni kokkuleppe alusel realiseerinud 3 jahiseltsi - Otepää linna jahiselts, Nõuni jahiselts ja Palupera jahiselts, kellede vahel on jahipiirkond olnud jagatud kolmeks tinglikuks jahialaks pindaladega vastavalt 5103 ha, 5492 ha ja 5688 ha. Jahipiirkonda on seni kasutanud kokku 51 VJÜ liikmelisusega jahimeest.

2021/2022.a toimus üleriigiline ettevalmistav protsess jahipiirkondade kasutusõiguse lubade (KÕL) pikendamiseks. Selle raames volitas VJÜ jahiseltse kooskõlas Ühistu kodukorra § 11 p2 ja p4 -ga ning Keskkonnaameti vastava suunisega "Juhis jahipiirkonna kasutusõiguse loa pikendamiseks", kinnitatud 21.06.2021, muudetud 10.09.2021. sõlmima vastava jahipiirkonna kinnisasjade omanikega lepinguid VJÜ nimel maa jahinduslikuks kasutamiseks.

Palupera JS esindaja teatas 05.02.2022 oma e- kirjas järgmist:

*> Oleme deklareerinud ka Valgamaa Jahimeeste Ühistule, et ei korja maaomanike toetusallkirju ühistule.  
> Plaanis on alates 2023 a. iseseisvalt omandada jahirendipiirkonna kasutusõigus ja seda kindlasti ilma ühistuta.  
> Ühistu on on oma aja ära elanud ega sobi enam tänapäeva arenevasse ühiskonda.*

Otepää linna JS ja Nõuni JS liikmed sõlmisid jahipiirkonna maaomanikega vajalikus mahus maakasutuse lepingud, mille koond esitati maakonna jahindusnõukogule. Jahindusnõukogu andis konsensuslikult nõusoleku Hellenurme JP kasutusõiguse loa pikendamiseks, kuna eramaade lepingutega kaetus jahipiirkonnas oli seisuga 22.02.2022 53,9% (kokku 61,7%) ja muud välistavad asjaolud puudusid. Praeguseks ületab eraomanikega sõlmitud kokkulepete maht 60% eramaa pindalast.

Palupera JS ei sõlminud vaatamata kohustusele VJÜ nimel MITTE ÜHTEGI maa jahindusliku kasutamise lepingut, vaid panustati MTÜ Hellenurme JS egiidi all eraldumisele VJÜ-st. Palupera JS vastavasisuline seisukoht fikseeriti ka seltsi 15.03.2022 üldkoosoleku protokollis, mille väljavõte esitati VJÜ-le.

EV Keskkonnaamet teavitas ametlikult 03.01.2023, et pikendas Valgamaa Jahimeeste Ühistu (registrikood: 10240870) (aadress Valga maakond, Valga vald, Valga linn, J. Kuperjanovi tn 76, 68207) väljastatud jahipiirkonna kasutusõiguse loa nr VA-03, kehtivusega kuni 22.12.2032.

Palupera JS esimees Ake Andressoo ja Kaur Lõhmus, kes on samal ajal MTÜ Hellenurme Jahiselts juhatuse liikmed, esitasid viimatimainitud MTÜ nimel 19.01.2023 Tallinna Halduskohtule kaebuse Keskkonnaameti 20.12.2022 korralduse nr 1-3/22/609 punkti 1.2 tühistamisnõudes.

Arvestades kujunenud olukorda, kus Palupera JS ei ole soovinud VJÜ kodukorda ja VJÜ juhtorganite korraldusi täita, on oma tegevusega vaieldamatult kahjustatud VJÜ huve ning neil puudub paratamatult igasugune ülevaade VJÜ poolt maaomanikega sõlmitud kokkulepete sisust ja eritingimustest Hellenurme jahipiirkonnas, on vältimatu vajadus seniste Hellenurme JP siseste jahialade piiride korrigeerimiseks, et tagada tõrgeteta jahipiirkonna kasutusõiguse loas ning maaomanikega sõlmitud lepingutes toodud tingimuste täitmine. Vajadus tuleneb muuhulgas suurulukitele soodsama seisundi tagamisest vähem killustatud piirkonnas.

**KOKKUVÕTE**

Taotleme Valgamaa Jahimeeste Ühistu otsust Hellenurme JP jagamiseks senise kolme jahiseltsi kasutada olevate jahialade osas kaheks- Otepää linna ja Nõuni jahiseltside vahel. Nimetatud seltsid on vastavasisulise muudatusega konsensuslikult nõus ning tulenevalt kogukonnapõhise jahipidamise printsiibist, võimaldatakse praegustel Palupera JS liikmetel, kes täidavad Valga JÜ põhikirja ning järgivad kodukorda, esitada sooviavaldus kas Otepää linna JS või Nõuni JS liitumiseks ning kokkuleppeliste tingimuste täitmisel jätkata piirkonnas jahipidamist.

Soovime muudatuse jõustada enne 2023/24 jahihooaja algust vältimaks segadusi küttimislubade väljastamisel ja aruandluses.

Taotlusele on lisatud:

LISA 1 Taotlejate nimed ja kinnitused

LISA 2 Skeem piiride muutmiseks kaardimaterjali alusel

<https://www.google.com/maps/d/u/2/edit?mid=1eBYCa8DVWyKqnq3ZXVnjmBe433hk7k4&ll=58.10558737619235%2C26.42673826582925&z=12>